قصة   بقرة ليْتامی هذي المحاجيۃ التي لا يعرفها جيل اليوم 
منقولة باللهجة الجزائرية/الدارجة
قالك واحد الراجل يخدم فلاح و عندو بقرة مربيها ،
 ماتت مرتو خلاتلو طفلة و طفل و قبل ما تموت وصاتوا على البقرة و قالتلوا ماتبيعهاش خليها للولاد ،
زوَج هاداك الراجل بعد ما ماتت مرتو و جاب مرا أًخرى ،
هاذيك لمرا زادت جابت معاه طفلة ،
أَمالا مرتْ باباهم ولات تغير منهم بزاف و ماتمدلهمش ياكلو و يشربوا ،
وكانت هاديك البقرة عندها ضرع عسل و لآخر حليب ،
أمالا لولاد هادوك بقاو غير يكبروا و يَزْيانوا ،
حارت مرت باباهم ،
و قالت وَشْ ياكلو هاذو الذراري حتى جابو روحهم هكذا و بنتي نعطيها تاكل قلب الحبة ماكبرت ما سمانتْ ؟ من اليوم نرجع َنْعسهم.
 ،كي عستْهم لقاتهم يرضعوا من البقرة ،
قالت لراجلها بيع البقرة ،
 قالها يا مرا كيفاه نبيع البقرة ،
بقرة ليْتامى ماتتباعش يا مخلوقة أنعلي الشيطان ،
ماتتباعش ،
يعاود يردها للدار ،
مرة على مرة و الحال كيما راه .
 قالت لو مرتو أديها المرة هاذي تتباع قالها يا مرا البقرة تاع ليتامى ماتتباعش قالتلو قلت لك المرة هاذي تتباع ،
دا البقرة و مشى للسوق هو خْرَج منا و هي لبست برنوس و دارت عمامة كيما الرجال و مشات للسوق ،
كي عيط و قال يا مالين الدلالة بقرة ليتامى تتباع ولا لالا…؟ نطْقَت هي بصيفَتْ راجَل و قالت بيع تَرْبَحْ ،
راح الراجل للجزار و دا البقرة باعهالو و قالو عندي شَرط واحد …….
خليلي الضرع تاع البقرة للذراري ،
أعطاه هاذاك الضرع و داه الراجل و راح حطو في قبر مرتو يمات ليتامى ،
و كي رجع للدار قالهم كي تجوعوا روحوا لقْبَر يماكم راني خليتلكم ضرَع البقرة ،
عادو الذراري كلما يجوعوا يروحوا للقبر و يرضعو من هاذاك الضرع ،
تباعت البقرة بصح لولاد مازالو كيما راهم شابين و صحاح ،
كلات كيفهم بالصح مازيانتش ،
صفارت و مرضت ،
 مرت باباهم ضَربَتْهُم و قالتَلهم علاه أنتم تاكلو الحشيش تكبرو و هي مَرْضَت….
 كي راحت ترقد بقات تخمم كيفاش تدير باش تتهنى منهم
قالت لراجلها يا راجل البلاد هاذي ما فيهاش الخير لازم نرحلوا منها ….
الصباح ناضوا بكري و لموا قشهم و رحلوا ،
فالطريق جازوا على واد ،
مَدت للطفل كَسْكاس و قالتلو عمر فيه الماء و مدت للطفْلَة الصوف كحلۃ  و قالتَلها رديها بيضَة ،
راحوا لَولاد مساكن للواد و بدى الطْفل يعمر في الكسكاس و هو يقطر و الطفلة تغسل في الصوف ما تنقاتش،
وَلى الطْفَل يْغلق في الكَسِكاسِ بالطين باش يتعمرلو بالماء جاء ليه زاوش و قالو .
طري بالطينْ يَا مَسْكين نَاسَكْ رَحلوا و أنت في العين ،
كي سمعو الزاوش يقوللهم هكذاْ فاقوا بلي كاين حاجة و رَواحوا للدَار ،
مَرت باباهم قْبَل ما ترِْحَل خَبْزَتلهم الكسرة و دارت فيها الرهْج ،
و رَبطت الكلب في الرحى( الطاحونة ) هو يدور و المَطحنة دور معاه باه مايفيقوش لولاد بلي راحو و خلاوهم ،
مشاو …….
وصلوا لعين البقر ،
عْطش الطفل و قالها أُختي عطشت خليني نشرب من هاذيك العين قالتلو لالا يا خويا ماتشربش هاذي عين البقرة تعود تشرب و توليلي بقرة ،
زادو مشاو مشاو مشاو وصْلو لعين الداب قالها أختي عْطَشِت نَشِْرب قالتلو لالا يا خويا ماتشْربش توليلي دابْ ،
زادو مشاو مشاو مشاو لْقاو عين لحصان قالها أختي نشرب قالتلو لالا يا خويا ماتشربش تْعود توليلي حْصان ،
زادو مشاو مشاو مشاو لقاو عين لَغْزال قالها أختي نشرب قالتلو لالا تعود توليلي غْزال ،
 مسكين عطش بزاف خلاها مشات شوية و رْجع و شرب كي دارت لقاتو لْحَقْها غْزال قالتلو خْدَعَتْني يا خويا يا وليد اما و بويا قالها ماننْساكشْ يا خْتي حتى نموت راحوا لواحد لبلاصة هي طلعت للشَجرةو تبات و هو يبات تحت الشجرة ،
تقعد هي في الشجرة و تمشط شعَرْها لواحد النهار جاء السُلطان يْشَرب لَحْصان تاعو ،
همالا لصقت شعرة طويلة في لسان لَحصان و ماحبش يشرب
لا اله الا الله محمد رسول الله ،
قالها اهبطي ما حبتْش ،
راح و بعثلها لعجوز الستوت قالتلو أنا نقْدر نجيبهالك ،
راحت الستوت تحت الشجرة و حطت تخبز في الكسرة على الطاجين و هو مقَلوب و جابت المعزة و تحلبها من قرونها و تَحْكَمها من ضرَعْها ،
 نَطْقت الطفلة و قالت لها ماشي هاكذاك ،
قالتها الستوت أرواحي أخبزيلي مالا و أحلبيلي ،
هبطت و خبزت لها و حلبتلها المعزة و لْغدوة من ذاك زادت رجعت الستوت و دارت نفس الخدمة و كي نزلت ربطتها حتى جاء السُلْطان همالا قالها نزَوج بيك ،
مَا تاذيشْ خويا لَغْزال ،
قالها شَرْطك مَقبول ،
زَوجت بيه ولات عايشة في خيرْ بالخديمات في لَقْصَر ،
يوم من لَيام جاء باباها يَطْلب ،
طلت من التاقة عَرْفاتو قالت للخُدام قولولو يستنى حتى نخبزولو الكسرة ،
خَبْزت الكسرة و دارت فيها الويز ،
و بعثتهالو و قالتلو ما تَقْسَمهاشْ حتى تكون بين ولادك ،
وصل للدار و حط الكسرة في الطابلة و قْسَمها طاح منها اللويز ،
قالتْلو مرتو هاذي ماتكون غير بنتك لونجة ،
ْغَدوة أدي خْتْها و رُوح لعندها ،
كي داها فرحت بيهم لونجة و قعدت هي و ختها يشمسو قدام البير خت لونجة طبعتها و طاحت لونجة في البير و كانت حامل بالتوام ،
و راحت حَكْمت بلاصتها ،
و كي جاء السلطان قالها واش بيك يا لونجة كْحَلْتي قالتلو من ماء بلادكم ،
قالها وش بيها عينك عوارت قالتلو من كحل بلادكم ،
قاللها وش بيه شعرك حراش قالتلو من زيتكم ،
غَدوة من ذاك قالتلو أذبح لَغزال قالها كيفاه نَذبحو يخي تفاهمنا عليها قالتلو قلت لك أذبحوا
سمع لغزال واش قالت العورة ،
راح للبير و قعد يقول لونجة ،
لونجة يا بنت ما لَمواسْ مضات و الطناجر غلات ،
و خوك لَغْزال في المَمات قالتلو روح للسلطان و قولو يذبح بقرة و يشلحها و يملحها و يحطها على طرف البير ،
راني ولدت و موسى على رُكبة و عيسى على رُكبة و لَحنش بو سَبْع روس يعس فينا ،
سمعو الخُدام الهدرة هاذي و راحو قالو للسُلطان روح شوف لَغْزال واش يقول عند البير ،
راح و طل يلقى لونجة مع لولاد ،
 ذبح البقرة و شلحها و ملحها ،
خرج لحنش كلا اللحم و عطش راح يحوس على الماء جبدو لونجة هي و أولادها ،
و حْكاتلهم كيفاه صرا هاذ الشي كامل ….
 حكم السلطان العورة ذبحها و نحالها راسها و طيبها و بعثها لماليها و دارو راس العورة في شكارة ْ و ركبوها فوق الدابْ باش يوصلو ليماها ،
و الحمار يهدر و يقول ،
Summarized by © lakhasly.com
